Tania Kross

Tania M. Kross (☆ 3 di ougùstùs 1976 na Kòrsou) ta un kantante di ópera di Kòrsou ku bos mezzosoprano.

 Bida 
Tania Kross a nase 3 di ougùstùs 1976 na Kòrsou. Su mama i su tata ambos tabata traha na refineria Shell.Robert Vuijstje, Op Curaçao was Tania Kross niet zwart, dat werd ze pas in Nederland, De Volkskrant (27 di februari 2017) E tabata alumno na MIL i tabata kanta den e koro eskolar. Mas lat den e koro Crescendo di Frank Davelaar el a kuminsa mustra su talento pa kanta i a bai studia na Konservatorio di Utrecht i na e Opera Studio Internashonal na Amsterdam. Den su di dos aña di estudio, na 1993, e ta gana e promé premio di Stichting Jong Muziektalent. 

 Karera 
Tania Kross su karera a kuminsá na Hulanda i a desaroyá pa gran parti na Oropa. Na 2003 el a representá Reino Hulandes den e konkurso di "BBC Singer of the World" na Cardiff, alkansando e ront final. Kross a keda elegí pa Koninklijke Concertgebouw na Amsterdam komo "rising star" di e temporada 2004/2005. Despues di a duna un resital den e sala chikitu di e Concertgebouw el a bai riba gira na diferente sala di konsierto, entre otro na Paris, Salzburg, Viena, Atenas, Birmingham, Colonia i Carnegie Hall na New York. 

E kantante a partisipá na diferente produkshon di opera, entre otro na e Nederlandse Reisoper, e opera di estado na Hamburg, Hannover i Stuttgart. For di 2006 e tin su propio festival "Krossin'Gouda" na museo Gouda, kaminda diferente disiplina di arte ta topa. Na 2008, el a interpreta e rol di Carmen na e festival anual di opera na Glyndebourne, Inglatera. Tania Kross ta embahador di e depósito di instrumento di e "Leerorkest", un proyekto ku ta kolektá instrumentonan pa mucha.

Kross a animá Carel de Haseth pa adaptá su novela Katibu di Shon den e promé opera na  papiamentu, e idioma di e islanan ABC. E tabata un di e tres persona ku a presentá e opera na Stadsschouwburg na Amsterdam dia 1 di yüli 2013, pa konmemorá e di 150 aniversario ku a pone fin na sklabitut den Karibe Hulandes.

Na 1 di aprel 2015 el a wòrdu nombrá komo miembro di e Akademia di Arte na Hulanda. Na 2016 por a mir'é den e pelíkula Bon Bini Holland. Na 2017 el a partisipá na e programa di televishon Beste Zangers, komo e promé kantante di opera. Kross huntu ku aktor Tommie Christiaan a logra e promé lugá den e lista di iTunes, ku e kansion Barcelona ku nan a kanta huntu. Na aña 2019 Kross a partisipá den e programa di RTL 4 The Masked Singer, un kompetensia di kantamentu den kua e tabata disfrasá komo robot. El a sali ganadó di e kompetensia. 

Na 2022 Kross tabata inisiadó di un proyekto pa re-establesé un teatro na Kòrsou. E isla tabatin un propio teatro, Sentro Pro Arte, ku tabata aktivo entre 1968 i 2001. Na 2016 e edifisio a bira un ruina despues di a pega kandela.

Tania Kross ta kasá ku Henkjan de Krijger i ta mama di dos yu hòmber.

Na aña 2024 el a wòrdu kondekorá komo Kabayero ("Ridder") den Orden di Oranje-Nassau.[https://www.lintjes.nl/uitreikingen/lintjesregen/lintjesregen-2024#/caribisch-nederland Het Caribisch deel van het Koninkrijk
42 onderscheidingen], Lintjesregen.nl

 Diskografia 
Tania Kross tin tres cd's riba su nòmber. Su promé cd a risibí e premio di públiko di Edison Music Awards na Hulanda. 
 Corazon: su promé cd ku Randal Corsen (piano), Esther Steenbergen (kitara), Ernst Munneke (piano), Roël Calister (perkushon) i e Matangi String Quartet.
 J.S. Bach: Mattheus Pashon BWV 244, tradusí na hulandes dor di e kantante Jan Rot (ku e "Residentie Orkest" bou di guia di Jos Vermunt i e koro di Bach).
 Arie Antiche (ku Marietta Petkova riba piano).

 Premio 
 20px|border Promé premio di fundashon Jong Muziektalent Nederland (1995, 1997 i 1998)
 20px|border Premio Kultural di 'Nederlandse Programma Stichting' (2000)
 20px|border Promé premio Cristina Deutekom Concours (2000)
 20px|border Premio Boeli van Leeuwen 2013 − pa Katibu di Shon (huntu ku Randal Corsen i Carel de Haseth}
 20px|border Premio Radio 4 (2014)
 20px|border Premio Johannes Vermeer (2023)Johannes Vermeerprijs 2023 naar mezzosopraan Tania Kross www.rijksoverheid.nl

 Link eksterno 
 Tania Kross
 Profil di Tania Kross na Akademia di Arte
Tur kantante di Beste Zanger 2017

Category:Hende
Category:Kòrsou